<classify> Akizungumza na gazeti hili jana baada ya mazoezi yaliyofanyika kwenye Uwanja wa Karume, Nasra alisema anashukuru kwa uteuzi wa kuwa kocha mkuu wa Twiga, lakini akaomba ushirikiano ili Twiga Stars iweze kufanya vizuri katika michezo ya kimataifa inayoikabili.Nashukuru kwa uteuzi huu na nimeupokea kwa moyo mmoja na nawahakikishia Watanzania kuwa nitajitahidi kutumia taaluma yangu ili tufanye vizuri, lakini nahitaji ushirikiano kuanzia kwa wachezaji, viongozi wa soka na wadau wote, alisema Nasra.Pia Nasra alisema kuwa wachezaji wana ari hivyo anaamini mchezo wa kuwania kufuzu kwa fainali za mataifa ya Afrika dhidi ya Zimbabwe utakaochezwa Machi 4, hapa nyumbani na kurudiana Machi 19 au 20 Harare Zimbabwe, watashinda.Nasra alisema katika programu zake amepanga Februari 19 acheze mchezo wa kimataifa wa kirafiki ili kupima uwezo wa wachezaji wake kwa kile ambacho atakuwa amefundisha kwani amepanga kwa kipindi hiki ambacho timu ipo kambini apate saa sita za kila siku za kufanya mazoezi.Kabla ya kuwa Kocha Mkuu wa Twiga Stars, Nasra alikuwa kocha msaidizi kwa kuanzia 2011 na amefanya kazi na kocha Charles Mkwasa na Rogasian Kaijage ambaye aliamua kujiuzulu kuifundisha timu hiyo hivi karibuni.Pamoja na kuwa kocha wa Twiga Stars, Nasra pia ni kocha wa timu ya Taifa ya Zanzibar ya soka la Wanawake Zanzibar Soccer Queens pia ni kocha wa Women Fighter ambayo inashiriki Ligi Kuu soka ya Zanzibar kwa soka la wanawake, na ni kocha wa timu ya Uhamiaji ya wanaume inayoshiriki ligi daraja la 2 Taifa Unguja.Nasra ni kocha mwanamke pekee Tanzania, mwenye leseni A, ambayo inatambuliwa na Shirikisho la Soka barani Afrika CAF na FIFA na leseni B ya UEFA. Twiga Stars, ipo kambini katika Hosteli za TFF zilizoko Uwanja wa Karume, Dar es Salaam ikiwa na wachezaji 30 ikijiandaa na mchezo wa kuwania kufuzu fainali za Mataifa ya Afrika dhidi ya Zimbabwe Machi 4.Katibu Mkuu wa Shirikisho la Soka Tanzania TFF, Selestine Mwesigwa alisema kuwa wana matumaini makubwa na kocha huyo kutokana na uwezo wake mkubwa wa kufundisha soka.  <topic>: michezo 